૧ સપ્ટેમ્બર, ૧૯૩૪ના રોજ ખેડા જિલ્લાના માતર ગામે જન્મેલા શાયર મેટ્રિક સુધી ભણ્યા હતા. એ વખતના મોટા ભાગના શાયરોની જેમ તેમની અટકમાં રહેલો માતરી શબ્દ પણ તેમના વતનની સાક્ષી પૂરે છે. માતરના આ એક જ પરિવારે ગુજરાતને ત્રણ શાયરો આપ્યા છે. ફખ્ર માતરી, વજ્ર માતરી અને જલન માતરી. ત્રણેય ભાઈઓમાં જલન સાહેબ સૌથી નાના. તેઓ ભણ્યા ઓછું, પણ ઉર્દૂ અને ગુજરાતી ભાષા પરની પકડ જબરી હોઈ ગુજરાત સ્ટેટ ટ્રાન્સપોર્ટમાં નોકરી કરતા-કરતા જ મોટાભાઈ ફખ્ર માતરી પાસેથી ગઝલનો વારસો મેળવેલો. શાયર ફખ્ર માતરીના નામથી તો પાકિસ્તાનમાં એક રોડ પણ હોવાનું કહેવાય છે.